Viskupič, Marián, poslanec NR SR (2022-05-19):
Ďakujem pekne za slovo, pán predsedajúci. Vážený pán minister, vážení páni ministri (povedané so smiechom), podpredseda vlády, vážené pani kolegyne, kolegovia, dovoľte mi povedať (reakcia z pléna), no veď hovorím, vážení podpredsedovia vlády, dvaja (povedané so smiechom), dobre. Dovoľte mi povedať pár slov k téme ruská ropa. Sme v skrátenom legislatívnom konaní a ja, tak ako aj môj kolega, nevidím parametre na jeho obhájenie, ale nebudem sa tomu úplne venovať, nakoľko to kolega práve, práve rozobral. Skôr sa teda zameriam na ten akoby odborný problém. Nameraná inflácia vo výške 12 % za posledných 12 mesiacov ku koncu apríla je vo veľmi veľkej miere spôsobená nárastom cien energií. To je jasný a nespochybniteľný fakt. Medzi energie patria aj ceny pohonných hmôt, to je takisto objektívny fakt. Ale čo treba povedať, že na tomto vývoji jednoznačne štát aleže veľmi dobre profituje. Ako je to v číslach? Celkovo sa na spotrebnej dani z minerálnych olejov, prevažne palív, za minulý rok vybralo 1,2 miliardy eur. Samozrejmé k tomu 100 milión na dani z pridanej hodnoty, ktorá sa uplatňuje na koncovú cenu palív. Čiže už to sú veľmi veľké peniaze, ktoré sú príjmom štátneho rozpočtu, a keď by sme si to zobrali, ako to na Slovensku je, tak v pomere k hrubému domácemu produktu ide na nákup palív na Slovensku asi 3 %. Posledne mne dostupné dáta hovoria približne o predaji asi 3,5 milióna ton ročne, čo je niečo medzi 3 až 4 miliardami litrov. Spotreba obyvateľov aj priemyslu rastie a je naprosto jasné, že pri raste cien vyberá z peňaženky dnes už takmer dvojnásobok toho, čoho boli spotrebitelia svedkami pred dvomi rokmi. To sú také základné fakty, ktoré rámcujú túto našu dnešnú debatu. Dve tretiny palív na Slovensku predáva spoločnosť Slovnaft, ktorá, a to je aj nám všetkým známe, vyrába svoje produkty z ruskej ropy a ruská ropa sa teda začala od začiatku invázie predávať so zľavou oproti iným typom ropy. Nie som odborník na ropu a nemám, bohužiaľ, ani krištáľovú guľu, aby som vedel povedať, aká bude táto zľava v budúcnosti. Áno, sú grafy, kde bola ropa Brent prednedávnom 100 dolárov, teraz je ropa Brent aktuálne asi o 10 dolárov drahšia. Tak nejak to funguje aj s tou ruskou ropou Ural, bola 70, teraz je plus-mínus 80. Každopádne zachováva si momentálne nejakú túto zľavu jednoznačne, ale teda aký bude ten vývoj do budúcna, je veľmi ťažké predpokladať. Zasa súhlasím s pánom ministrom, no ale zároveň nejak nerozumiem, ako pán minister môže hovoriť o príjmoch z tejto novej dane v tomto roku 300 miliónov euro, či už... (Reakcia z pléna.) Okej, dobre, čiže keď, tak 150 v tomto roku a 300 v budúcom? Tak? Dobre. Áno, jasné. Čiže to sú, teda jedno rámcovanie, to horné. Dnes pán štátny tajomník na finančnom výbore prezentoval prognózu alebo teda analýzu IFP, ktorá je súčasťou ministerstva financií vo výške 50 miliónov pre tento rok a necelých 25 miliónov pre dvadsiaty tretí a ešte o niečo menej pre dvadsiaty štvrtý. Chápem, veľmi ťažko sa to odhaduje. Proste nie je to jednoduché, ale asi šesťnásobný rozdiel v priebehu jedného dňa by sme nemali mať. To už je akože veľký, veľký rozdiel. (Reakcia z pléna.) No však sme sa pýtali. (Reakcia z pléna.) Áno, jasné, však jasné, proste že sa bude do budúcna znižovať ten ´spread´ medzi ruskou ropou, jasné, veď v poriadku. Nikto to nevie, však o to ide, len teda, hovorím, rámcujme tú debatu nejakými číslami a keď teda prídu v priebehu dňa z MF čísla takto rozdielne, tak to aspoň na to upozorním. Nekritizujem, je to ťažké, tam je parametrov veľa, okej, v poriadku. Len teda, že tu máme, aby sme vnímali. Viete, niekto počul 300 miliónov, už menej ľudí počulo 50. No každopádne môže to byť akokoľvek. Pán minister to povedal, to nie je výtka, súhlasím, hej, môže to byť náročné. Dobre. Pravda je tiež, že aj tieto krakovacie spread skupiny MOL na rôzne druhy vyrábaných palív rástli, klesali medzi rokmi ´20 – ´21, ale v roku 2022 väčšina išla výrazne hore a rast pokračuje. Áno, rafinéria, teda špeciálne naša slovenská alebo teda rafinérie, ktoré fungujú na ruskej rope, zarábajú viacej. Súhlasím. Tak môžeme pripustiť, že Slovnaft má určité nadzisky, hej, alebo teda nejaké windfalll benefity. No ale s ohľadom na to, čo už dnes štát vyberá na palivách, či už na spotrebnej dani alebo na DPH, a ako vyberá viac s tým, že tie ceny rastú, tak si myslím, že beneficientom ďalšej nejakej dodatočnej dane by nemal byť štát, ale mali by to byť priamo ľudia. Keď sa zavedie daň takto, ako je prezentovaná, tak môžeme si myslieť čokoľvek, ale tá ekonomická realita je, že vytiahne ďalšie peniaze z vreciek ľudí a štát bude mať ďalšie príjmy. Áno, môže tam byť taký ten faktor, že to zdaní nejaký ten dodatočný, dodatočný zisk Slovnaftu, ale dostane ho vlastne ten, kto tie zisky mal ešte väčšie, štát. Lebo štát akože ešte teda tie zisky štátu z tohto celého sú ešte násobne vyššie, než zisky tých rafinérií. Takže preto som presvedčený, že ak toto chceme urobiť, malo by to rezultovať v to, aby tým beneficientom tejto výhody, aby sa ten zisk akoby presunul priamo k ľuďom. No. Možno tu v tejto súvislosti na chvíľu trošku odbočím. Takto. Poviem len, malo by sa to presunúť k ľuďom a teda jednou z tých možností je napríklad zníženie spotrebnej dane. Ale teraz, teraz na chvíľku odbočím a v podstate potvrdím tiež slová pána ministra, že tým, že nikto z nás tú krištáľovú guľu nemá a ako sa ten, ten dodatočný diskont medzi teda ruskou a svetovou ropou bude meniť, nie je, nie je jasné, ľahké odhadnúť, tak treba povedať, že by bolo akokoľvek, by bolo nezodpovedné vlastne tieto dodatočné výdavky alebo teda dodatočné príjmy párovať s nejakými výdavkami napríklad, čo sa bavíme teda o inflačnom balíčku, kde vytvárame trvalé výdavky, hej? Tuto si treba uvedomiť, že v momente, keď prijmeme či už daňový bonus alebo zvýšenie teda prídavku na dieťa alebo teda aj voľnočasové poukazy, to sú trvalé výdavky, ktoré jasne sa budú proste objavovať stále. Toto je a ešte raz hovorím, nekritizujem pána ministra, sám to povedal, toto je príjem, ktorý je určite dočasný a navyše jeho výška je veľmi, veľmi ťažko predikovateľná. Ale, a to zopakujem, lebo dnes tá debata tu nebola nijak výrazne, nijak výrazne veľká. Akékoľvek dodatočné výdavky štátneho rozpočtu v tomto roku vieme financovať už z vybraných a samozrejme aj z daní, ktoré vyberieme v budúcich mesiacoch. Do konca apríla sme vybrali o 850 miliónov viac na daniach, ako za minulý rok štyri mesiace, a do konca tohto roka bude i pri znížení dynamiky určite vyše jednej miliardy dodatočných ďalších nadpríjmov. Jednoznačne časť z nich vieme a musíme rozumne minúť na pomoc núdznym, časť by mala a mohla slúžiť na pokles deficitu, ktorý máme, a ja som presvedčený, alebo strana SaS sme presvedčení, že časť by teda mohla slúžiť na pokles daní, hej? No ale teda poďme vlastne k tej spotrebnej dani. Áno, máme vysoké ceny palív na čerpacích staniciach. Tankujú tam ľudia, ale aj sanitky, ale aj pekári, aj autobusy, taxikári, požiarnici a tým, že všetci platia viacej a vedelo by teda pomôcť zníženie spotrebnej dane na palivá. Nemám už v podstate takmer žiadny čas, ale poviem len toľko, že vnímame to, že keby sa tieto, spotrebná daň znížila, vie to Slovensku proste zasa pomôcť. Znamenalo by to, že by sme takto dokázali doručiť ľuďom nižšie ceny palív, o to asi v dnešnej dobe ide. Znížilo by to tlak na infláciu, znížilo by to napríklad nákupnú turistiku. Ľudia, ktorí žijú v južných oblastiach Slovenska, o tom vedia niečo. A už len posledné, čo stihnem, len aby sme zase vedeli, spotrebná... (Prerušenie vystúpenia predsedajúcim.)